เร่งจ่าย‘ไทยเข้มแข็ง’กลัวใช้เงินไม่ทันสิ้นปี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — รัฐบาลเหยียบคันเร่งเบิกจ่ายงบไทยเข้มแข็ง หวั่นอืดไม่ทันข้ามปี 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบตามที่คณะกรรมาธิการติดตามเร่งรัดงบประมาณ ในโครงการไทยเข้มแข็ง ซึ่งมีนายไตรรงค์ สุวรรณคีรี รองนายกรัฐมนตรี เป็นประธาน ให้เร่งรัดการเบิกจ่ายงบไทยเข้มแข็งให้เร็วขึ้นภายใน 1 ปี
ทั้งนี้ ในการประชุม ครม. นายไตรรงค์ได้แจ้งว่าขณะนี้มีหลายโครงการที่มีปัญหาล่าช้า ไม่สามารถหาผู้รับจ้างได้ จึงทำให้ไม่สามารถเปิดประมูลได้ เพราะมีผู้เสนอราคาเพียงรายเดียว และเกิดเหตุการณ์จลาจลทำให้เกิดความล่าช้า 
นายไตรรงค์ได้เสนอมาตรการเพื่อเร่งรัดการเบิกจ่ายดังนี้ 1.กรณีที่เป็นโครงการที่ได้รับจัดสรรเงินโครงการภายใต้ไทยเข้มแข็งที่ลงนามไปแล้วภายในวันที่ 21 พ.ค.ที่ผ่านมา ให้หน่วยงานเร่งรัดการเบิกจ่ายให้แล้วเสร็จภายในวันที่ 31 ธ.ค.นี้
2.กรณีที่หน่วยงานที่ได้รับจัดสรรเงินงบประมาณไปแล้วแต่ยังไม่สามารถลงนามได้ทันในวันที่ 21 พ.ค.ที่ผ่านมา ให้เร่งลงนามให้แล้วเสร็จในวันที่ 30 ก.ค.นี้ และเร่งเบิกจ่ายให้เสร็จตามสัญญา 
3.โครงการที่อยู่ระหว่างการขอจัดสรรงบประมาณไทยเข้มแข็ง แต่ขณะนี้อยู่ระหว่างพิจารณาของสำนักงบประมาณ ให้เร่งดำเนินการเบิกจ่ายให้แล้วเสร็จภายใน 1 ปี นับตั้งแต่สำนักงบประมาณจัดสรรเม็ดเงินให้ 
กรณีที่ 4 หน่วยงานรับอนุมัติเงินในโครงการแล้ว แต่มีการเปลี่ยนแปลงรายละเอียด โดยเฉพาะหน่วยงานในพื้นที่ 5 จังหวัดชายแดนภาคใต้ และยังต้องการใช้เงินคงเหลือให้เร่งจัดสรรให้เสร็จในวันที่ 31 ก.ค.นี้ 
กรณีที่ 5 โครงการที่มีอายุเกิน 1 ปี ให้หน่วยงานเร่งรัดดำเนินการและเบิกจ่ายให้แล้วเสร็จตามแผน หรือโครงการที่ได้รับอนุมัติให้ดำเนินการโดยใช้เงินคงเหลือ (Reallocate) ให้เร่งดำเนินการและเบิกจ่ายเงินภายใน 1 ปี นับแต่วันที่ได้รับจัดสรร สำหรับโครงการที่มีระยะเวลาดำเนินงานมากกว่า 1 ปี ให้เร่งรัดการดำเนินงานให้แล้วเสร็จตามแผนการใช้เงิน
สำหรับงบประมาณไทยเข้มแข็ง ณ วันที่ 28 พ.ค.ที่ผ่านมา มีวงเงินกู้รอบแรก 199,960 ล้านบาท มีการเบิกจ่ายไปแล้ว 81,663 ล้านบาทของวงเงินที่ได้จัดสรร 170,446 ล้านบาท สำหรับวงเงินกู้รอบสอง 149,999 ล้านบาท มีการเบิกจ่ายไป 66,873 ล้านบาทของวงเงินที่จัดสรร 127,381 ล้านบาท